Lassila & Tikanoja

Talkkaripalvelu

Vuonna 2016 Lassila & Tikanoja ja Helsingin seudun opiskelija-asuntosäätiö esittelivät uuden nykyaikaisen talkkaripalvelun, joka koostuu ryhmästä ammattilaisia, joiden tehtävänä on huolehtia kiinteistön hyvinvoinnista ja viihtyisyydestä tekemällä siivous- ja huoltotöitä. Palveluvastaava huolehtii pienkorjaustöiden lisäksi siitä, että lamput toimivat sisällä ja piha-alueella, nurmikot on leikattu ja saunat ja portaat ovat puhtaita.

Hävikkimestari

Lassila & Tikanoja auttaa ravintoloita minimoimaan ruokahävikkiä suunnittelemansa mobiilisovelluksen avulla.
Hävikkimestari-sovellukseen kirjataan hävikin tyyppi, paino ja syntysyy. Tiedon visualisoinnin avulla ravintola voi tehdä toiminnassaan hävikkiä vähentäviä muutoksia. Palvelun käyttäjiin kuuluu esimerkiksi kaikista varuskuntaravintoloista vastaava Leijona Catering. Syksyllä 2018 Lassila & Tikanoja kertoi, että joillakin sovelluksen käyttäjillä ruokahävikin määrä on puolittunut.

1905–1960

Jooseppi (Josef) Lassila ja Frithiof Tikanoja perustivat Lassila & Tikanojan vuonna 1905 Vaasassa tukkukaupaksi, jonka tuotteita olivat kangas- ja rihkamatavarat sekä kulutustavarat, kuten saippua, silakka, rinkelit ja makeiset. Se laajeni ympäri Suomen ja kasvoi Pohjoismaiden suurimmaksi yksityiseksi tukkuliikkeeksi.
Vuonna 1923 Lassila & Tikanoja aloitti tukkukaupan rinnalla valmisvaatteiden valmistuksen. Vaasaan perustetussa puku- ja paitatehtaassa tehtiin miestenvaatteita. 
Helsingissä oli tarkoitus pitää olympialaiset vuonna 1940 ja Lassila & Tikanojan piti tehdä sinne vaatteet Suomen olympiajoukkueelle. Tarkoitusta varten luotiin pukumerkki Stadion, mutta kisat peruuntuivat maailmansodan takia.
Sotien jälkeen Vaasaan vaatetehdas muuttui Tiklas Oy -nimiseksi tytäryhtiöksi. Miesten siviilivaatteiden valmistuksesta laajennettiin yritysoston kautta vuodevaatteisiin, ja tuotantoa laajennettiin Vaasasta vuonna 1952 Seinäjoelle.

1961–1999

Yhtiö listautui Helsingin pörssiin vuonna 1961. 1960-luvulla Lassila & Tikanoja laajensi tekstiiliteollisuuttaan ostamalla enemmistöosuuden turkulaisesta Kutomo & Punomo Oy:stä sekä Helsingin Kutomo ja Kravatti Oy:stä. Yhtiön pääkonttori siirtyi Vaasasta Helsinkiin vuonna 1965.
Idänkaupan myötä Tiklaksesta tuli 1960-luvulla yhtiön tärkein osa. Tiklaksen Seinäjoen-tehdasta laajennettiin vuonna 1964 mahdollistamaan vientikaupan aloittaminen Neuvostoliittoon, jonne vietiinkin pian kaksi kolmasosaa tuotannosta. Vuonna 1969 Tiklas työllisti noin 1 800 ihmistä, ja sen 94 miljoonan markan liikevaihdosta oli 71 prosenttia viennistä. Lassila & Tikan­oja vei Neuvostoliittoon muun muassa 500 000 paitaa, 50 000 paria Topman-kenkiä ja 30 000 puseroa. Yhtiön kenkiä  myytiin berjozka-valuuttamyymälöissä, joissa hallintoeliitti ja turistit kävivät. Tiklas oli 1980-luvulle saakka Suomen suurimpia vaatetusteollisuusyrityksiä.
1980-luvun alussa Lassila & Tikanoja toimi lähes täysin tevake- eli tekstiili-, vaatetus- ja kenkäyrityksenä, mutta vuosikymmenen aikana yhtiö muuttui merkittävästi, kun se laajentui yritysostoilla uusille toimialoille. Vuonna 1982 se osti nakkilalaisen kuitukangasvalmistaja J. W. Suominen Oy:n ja vuonna 1988 muovipakkausvalmistaja Amerplast Oy:n. Keväällä 1989 L&T osti aluksi 74 prosenttia saman vuoden alussa Helsingin pörssiin listatun siivousalalla toimineen Säkkivälineen osakkeista. Myöhemmin se osti loputkin osakkeet ja poisti Säkkivälineen samalla pörssistä. 
Suomen 1990-luvun alun lamassa ja Neuvostoliiton bilateraalikaupan loputtua Topman-kenkäteollisuus myytiin pois. Enemmistö Tiklaksesta myytiin Teks-Investille, joka yhdisti sen kuopiolaisen Piretta-P.T.A.:n kanssa uudeksi Avardo Oy:ksi, josta Lassila & Tikanoja omisti kolmanneksen. Kun Avardo meni konkurssiin vuonna 1995, Lassila & Tikanoja luopui lopullisesti vaatetusteollisuudesta, ja ympäristönhuollosta tuli sen suurin toimiala.

2000–

Kun Säkkiväline osti keväällä 2000 amerikkalaisen jäteyhtiö Waste Management Suomen tytäryhtiön, WM Ympäristöpalvelut Oy:n, siitä tuli toimialansa suurin yritys Suomessa.
Syksyllä 2001 Lassila & Tikanoja halusi tehostaa liiketoimintaansa jakamalla palvelut ja materiaalivalmistuksen kahteen sisäisesti synergiseen konserniin. Materiaaleihin keskittynyt Suominen Yhtymä Oyj, listautui itsenäisenä yhtiönä pörssiin. Suomiseen siirtyivät kuitukankaiden valmistaja J.W. Suomisen, pakkausyhtiö Amerplastin ja nauhatuotteita valmistavan Inkan liiketoiminnat. Lassila & Tikanoja keskittyi Säkkivälineen ympäristönhuoltoon, siivous- ja kiinteistöhuoltopalveluihin. Yrityksen toimitusjohtajaksi siirtyi Säkkivälineen toimitusjohtaja Jari Sarjo, jonka mielestä ympäristöpalvelut ovat peilikuvateollisuutta tavaroiden tuotannolle. Käytöstä palautuvat materiaalivirrat on koottava niin suuriksi kokonaisuuksiksi, että niitä voidaan käsitellä teollisesti.   
Vuonna 2007 Lassilan yritysostoihin kuuluivat Skånsk All Service tytäryhtiöineen, Kiinteistöhuolto Jauhiainen, Siivouspalvelu Ta-Bu, Kiinteistöhuolto Pentti Nissinen ja 70 prosentin osake-enemmistö Biowatista.
Vuonna 2011 Lassila & Tikanoja osti siivous- ja kiinteistönhuoltopalveluita vuodesta 1998 tuottaneen Hansalaiset-konsernin. Yritys toimi pääkaupunkiseudun lisäksi Turussa, Tampereella ja Oulussa ja se työllisti noin 700 henkilöä. Marraskuussa 2011 Jari Sarjon seuraajana aloitti toimitusjohtaja Pekka Ojanpää, joka oli aiemmin työskennellyt Kemirassa. 
Vuonna 2014 Lassila & Tikanoja myi Latvian liiketoimintansa, joka työllisti noin 950 henkilöä. Myyntiä Bioinvest SIA:lle perusteltiin sillä, että Latvian ympäristöpalvelumarkkina oli suuressa murroksessa.
Vuonna 2017 yhtiö osti Ruotsista sairaaloiden kiinteistötekniikkaan erikoistuneen Veolian FM:n. Ranskalaiseen Veolia-konserniin kuuluneen tytäryhtiön hinta oli 70 miljoonaa euroa ja sen asiakkaina oli sairaaloiden lisäksi kunnallisia laitoksia ja yrityksiä, joiden sähköjärjestelmistä, energian kulutuksesta ja LVI-järjestelmien huollosta ja kunnossapidosta se vastasi. Vuonna 2017 Lassila & Tikanojan liikevaihto oli 710 miljoonaa euroa ja se työllisti 8 700 henkilöä.
Syksyllä 2018 yhtiö kertoi jatkavansa miljoonainvestointejaan Merikarvialla sijaitsevaan muovinkierrätyslaitokseensa. Vuodessa laitoksen käsittelykapasiteetti kaksinkertaistetaan, minkä lisäksi siellä voidaan käsitellä entistä likaisempia ja hankalampia muovilaatuja. Laitos tekee erilaisista teollisuuden ylijäämä- ja hylkymateriaaleista ja teollisuuden kuljetuslaatikoista uusioraaka-ainetta.
Yhtiön toimitusjohtaja Ojanpää kuoli lomamatkalla lento-onnettomuudessa Zimbabwessa 23. marraskuuta 2018. Onnettomuudessa kuoli hänen lisäkseen koneen pilotti ja kolme muuta suomalaista.
Eero Hautaniemi, joka oli ollut yhtiön hallituksessa kymmenen vuotta, aloitti Lassila & Tikanojan toimitusjohtajana 1. tammikuuta 2019.

Yhteiskuntavastuu

Osa Lassila & Tikanojan pääkaupunkiseudun jäteautoista alkoi käyttää Nesteen alkuvuonna 2017 markkinoille tuomaa täysin uusiutuvaa dieseliä.
Lassila & Tikanoja on mukana Kemianteollisuuden vuonna 2016 aloittamassa Kinkkutemppu-projektissa, jossa joulukinkkujen talteen kerätystä rasvasta valmistetaan uusiutuvaa dieseliä, jonka myyntituotto menee hyväntekeväisyyteen. Yhtiö toimittaa kampanjaan keräysastiat ja keräyksestä saadun rasvan Honkajoelle jatkokäsittelyyn. Projektissa ovat mukana myös K-ryhmä, Neste, Suomen Pakkauskierrätys RINKI, Atria, HKScan, Snellman, Maa- ja kotitalousnaiset, Suomen Kiertovoima ry KIVO ja kuntien jätelaitokset, Suomen Kuntaliitto, Vesilaitosyhdistys ja Ympäristöteollisuus- ja palvelut YTP.
Yhtiön sponsorointikohteisiin on kuulunut muun muassa purjehdustapahtuma Tall Ships’ Races Turussa ja Kotkassa.